La Bibia piemontèisa/Testament Neuv/Ebreo/Ebreo 5


Litra a j’Ebreo

5 

Minca ‘n gran sacerdòt a l'é n'òm sernù ch'as buta dë 'dnans a Nosgnor an rapresentansa dël pòpol. Chiel a presenta a Nosgnor soe oferte e ij sò sacrifissi për la remission dij pecà. A l'é n'òm ch'a sà pro d'avèj compassion ëd coj ch'a fan ëd pecà d'ignoransa e ch'a falisso, përchè chiel midem a l'é sogèt a j'istesse dëbolësse ch'a l'han lor. A l'é për lòn che chiel a l’ha da smon-e 'd sacrifissi nen mach për ij pecà dël pòpol, ma 'dcò për ij sò. Peui, gnun a peul ëvnì grand sacerdòt mach përchè a veussa avèj 'n tal onor. Për un servissi parèj, a-i fà da manca ‘d na vocassion divin-a pròpi coma ch'a l'ha avula Aron. A l'é 'dcò për lòn che 'l Crist a l'ha nen atribuìsse la glòria d'esse 'n gran sacerdòt. Nò, a l'é stàit sernù da Nosgnor, ch'a l'ha dije: "Ti 't ses mè fieul. Ancheuj i son dventà tò Pare". Ant n'àutr pass i trovoma che Nosgnor a l'ha dije: "Ti 't ses sacerdòt për sèmper second l'òrdin ëd Melchisedech". Ël Crist, durant soa vita mortal, as adressava a Nosgnor, ch'a podìa salvelo da la mòrt, an pregand-lo e suplicand-lo con dij grand crij e 'd lerme. Nosgnor a l'ha scotà soe preghiere për motiv ëd soa divossion ancreusa.

Combin che Gesù a fussa 'l Fieul ëd Nosgnor, chiel a l'ha amprendù l'ubidiensa dai patiment ch'a l'ha avù. A l'é për lòn che Nosgnor a l'ha diciaralo dël tut qualificà për esse 'n përfet grand sacerdòt, tant ch'a l'é dventà la sorgiss midèma dla salvassion eterna për tuti coj ch'a j'ubidisso. Nosgnor a l'ha proclamalo grand sacerdòt second l'òrdin ëd Melchisedech.

La necessità dla madurassion spiritual 

Noi i l'avrìo 'ncora tante ròbe da dìve su cost argoment-sì, ma as trata 'd chestion malfé da spiegheje, përché i seve dventà pitòst gargh e a smija ch'i scote nen. I seve cristian da tant temp e i dovrìe ess-ne già 'd magìster. Al contrari, i l'eve 'ncora da manca che cheidun av mostra l'abecé al riguard ëd la paròla 'd Nosgnor. I seve 'me 'd masnà ch'a l'han damanca 'd làit e ch'a peulo nen mangé d'aliment sòlid! An efet, coj ch'as nutrisso mach ëd làit a son ancora 'd masnà e a san nen coma fé lòn ch'a l'é giust. J'aliment sòlid a son për ëd gent chërsùa che, grassie a l'esperiensa, a sa coma arconòsse la diferensa tra lòn ch'a l'é giust e lòn ch'a l'é fàuss.

Nòte 

Bibia
Testament Neuv
Ebreo